钦定古今图书集成/明伦汇编/闺媛典/第035卷 > 胡氏女
## 钦定古今图书集成/明伦汇编/闺媛典/第035卷 > 胡氏女

按《休宁县志》：胡氏女，名寿英，柏墩里人。少不事修饰，
二兄俱亡，父母老无依，遂自誓终身不嫁以养亲。家
贫，仅荒田数亩，帕首练裙，荷锄躬耨终年，口不粱肉。
暨亲殁，哀毁过礼，执杖答吊者拜。县令闻而请谒，拒
不见，因旌之。年六十一，垂殁，语族人曰：“必葬父母侧。”
族人从之，舁其丧，与其父母合葬东皋之阳。